Flumen Madeira
Flumen Madeira est magna via aquatilis in America Australi sita, 3380 fere chiliometra longa, quae per Boliviam et Brasiliam fluit. Amnis est maximus Fluminis Amazonum tributarius, 15 fere centesimas aquae in regione continens. De confluxu fluminum Beni et Mamore in Bolivia orta, 1000 chm per confinium Boliviae et Brasiliae fluit, postea per civitates Brasiliae Rondoniensem et Amazonensem et in flumen Amazonum duobus bracchiis se effundit. Portus Vetus (Lusitane Porto Velho) civitatis Rondoniensis caput ad Madeiram situs est.